Il-Kunsill illum qabel dwar il-pożizzjoni tiegħu (approċċ ġenerali parzjali) fuq ir-regolament li jistabbilixxi l-programm Ewropa Kreattiva għall-2021-2027. Il-programm għandu l-għan li jissalvagwardja, jiżviluppa u jippromwovi d-diversità u l-wirt kulturali u lingwistiku Ewropew, u li tiżdied il-kompetittività tas-setturi kulturali u kreattivi, b'mod partikolari tas-settur awdjoviżiv. Il-ftehim tal-lum ma jkoprix l-aspetti baġitarji tal-abbozz ta' regolament, peress li l-ammonti finali ser jiddependu mill-ftehim li jintlaħaq dwar il-qafas finanzjarju pluriennali li jmiss. Il-programm Ewropa Kreattiva għandu rwol importanti fil-promozzjoni tal-arti, il-kultura u l-media Ewropea. Il-ftehim tal-lum ifisser li ser inkunu nistgħu noffru aktar appoġġ għall-artisti u l-kreaturi Ewropej, u b'hekk nikkontribwixxu għall-iżvilupp ulterjuri tal-kultura u l-identità Ewropea. Gernot BLÜMEL, Ministru Federali għall-UE, l-Arti, il-Kultura u l-Media tal-Awstrija L-objettivi speċifiċi prinċipali ta' Ewropa Kreattiva: it-tisħiħ tal-kooperazzjoni artistika u kulturali, inkluż il-mobbiltà tal-artisti u l-professjonisti, fil-livell Ewropew; il-promozzjoni tal-potenzjal ta' kooperazzjoni, kompetittività u innovazzjoni tal-industrija awdjoviżiva Ewropea; l-appoġġ tal-ħolqien, iċ-ċirkolazzjoni u l-promozzjoni ta' xogħlijiet Ewropej, inkluż il-promozzjoni ta' ambjent medjatiku pluralistiku u l-litteriżmu medjatiku. Il-programm jinkludi appoġġ għat-traduzzjoni u l-promozzjoni ta' xogħlijiet letterarji fl-UE kollha, l-iżvilupp ta' xogħlijiet awdjoviżivi u video games, il-produzzjoni ta' kontenut televiżiv innovattiv, koproduzzjonijiet Ewropej u internazzjonali, u d-distribuzzjoni u l-bejgħ ta' xogħlijiet awdjoviżivi fl-Ewropa u lil hinn minnha. Il-programm Ewropa Kreattiva jappoġġa wkoll proġetti ta' protezzjoni tal-arkitettura u l-patrimonju, festivals taċ-ċinema Ewropew u s-settur tal-mużika, kif ukoll azzjonijiet speċjali bħall-Kapitali Ewropej tal-Kultura, iċ-Ċertifikat tal-Patrimonju Ewropew u l-premjijiet Ewropej għal-letteratura. Kuntest u passi li jmiss Il-programm Ewropa Kreattiva attwali huwa mill-2014-2020. Il-Kummissjoni ppreżentat il-proposta għall-perjodu l-ġdid f'Mejju 2018. Il-pożizzjoni tal-Kunsill tirrappreżenta l-mandat tiegħu għan-negozjati mal-Parlament Ewropew li ser jibdew is-sena d-dieħla. Id-deċiżjoni dwar l-allokazzjonijiet finanzjarji għal Ewropa Kreattiva għall-2021-2027 ser tiddependi mill-ftehim dwar il-QFP li jmiss. Proposta tal-Kummissjoni Pożizzjoni tal-Kunsill Ara l-paġna tal-laqgħa